Cyril nie na VN, wil aandag gee aan kritieke kwessies tuis | Netwerk24
Cyril nie na VN, wil aandag gee aan kritieke kwessies tuis
Deur Sarel van der Walt 12 September 2019 14:36
Pres. Cyril Ramaphosa sal nie later vandeesmaand die 74ste algemene vergadering van die Verenigde Nasies (VN) in New York bywoon nie omdat hy eerder aan “kritieke kwessies” in Suid-Afrika aandag wil gee.
Pres. Cyril Ramaphosa toe hy verlede jaar die Verenigde Nasies in New York toegespreek het. Foto: Sarel van der Walt
Die president het dr. Naledi Pandor, minister van internasionale betrekkinge en samewerking, afgevaardig om die Suid-Afrikaanse afvaardiging van 23 tot 26 September na New York te lei.
Ramaphosa het verlede jaar die VN toegespreek en ’n leidende rol in die Nelson Mandela-vredesberaad gespeel wat die 73ste algemene vergadering van die VN voorafgegaan het.
Die presidensie het Donderdag in ’n verklaring gesê Ramaphosa het besluit om tuis te bly om aandag te gee aan belangrike kwessies waardeur die land in die gesig gestaar word. Dit sluit in die geslagsgeweld, openbare geweld, die herstel van reg en orde en die omkeer van die ekonomie.
Suid-Afrika, wat ’n niepermanente lid van die VN se veiligheidsraad is, is die laaste twee weke onder erge druk van veral Afrikalande oor die aanvalle op buitelanders.
Meer as tien mense is in die geweldpleging dood.
Die presidensie sê Ramaphosa sal oor die volgende dae en weke met verskeie gemeenskappe, die burgerlike samelewing en staatsdepartemente vergader om aandag te gee aan die bekommernisse van die publiek en ander kwessies. Die president sal saam met sy kabinetskollegas fokus op die inwerkingstelling van die planne wat hy in Junie in sy staatsrede aangekondig het.
“Dit is nou die tyd vir leiers om hul gemeenskappe te mobiliseer ter ondersteuning van ekonomiese vooruitgang en om die morele en maatskaplike verval in die samelewing te takel,” sê Ramaphosa.
“Die regering sal sy eie bydrae tot dié pogings versnel.”
Meer oor: Vn | Pres. Cyril Ramaphosa | Misdaadstatistiek | Geweld
Ramaphosa se regspan ‘litigeer deur media’